ზუგდიდიშ ბანკიშ რჩუალა

ზუგდიდიშ ბანკიშ რჩუალა — საქორთუოშ ბანკიშ ნოღა ზუგდიდიშ ფილიალშა გენთხაფაშ ცადალა დო რძიალეფი ეჸონაფაშ სიტუაცია, ნამუქჷთ ნოღა ზუგდიდს 2020 წანაშ 21 – 22 გჷმათუთას მოხვადჷ. 21 გჷმათუთას, ონდღეს, საქორთუოშ ბანკიშა აკოანჯარაფილ გემანთხაფალქ გემნიჭკირჷ დო რძიალეფი გეიჸონჷ.

აკოანჯარაფილი გემანთხაფალი გვერდ მილიონ დოლარს, ვერტფურინჯის ვარ-და მანქანას დო რზიალეფწკჷმა ართო ტერიტორიაშ უშქურანჯეთ დოტებაშ გარანტიას თხულენდჷ. გემანთხაფალი რძიალიშ შქამალობათ ტელევიზიეფს ვიდეოზარით არსხუაფუდჷ. მოთხირეფიშ ეიოჸონაფალო გემანთხაფალქ პოლიციას 2 სათი მეჩჷ. გემანთხაფალიშ მუნათხუა ბორჯიქ 6 სათის გეშილუ.

გემანთხაფალს მოთხილი 500 000 დოლარი ინკასაციაშ მანქანათ ქუმუღეს. ორჩქნიეთ, მოთხილი ფარა სამარგალო-ჟიმოლენი შონეშ ოაკანე პოლიციაშ უნჩაშიქ ავთანდილ გალდავაქ გინოჩჷ. ზუსტას, გალდავაქ აჸუნჷ ჟირ რზიალწკჷმა ართო გემანთხაფალს. თე სუმი რზიალიშ მოხ, გემანთხაფალქ არძა გუტუ, ნამუშ უკული „საქორთუოშ ბანკიშ“ დგჷმილი რზიალეფწკჷმა ართო ქჷდიტუ. დგჷმილიშ დოტებაშ ბორჯის ხელეფი ეჭოფილი უღუდჷ დო ორჩანიეთ ხეს ხეყუმბარა უკებუდჷ.

22 გჷმათუთაშ 04:48 წუის, დინოხოლენი საქვარეფიშ სამინისტრექ გაცხადჷ, ნამჷ-და არძა რძიალი დუდიშული რე დო სამართალმათხილარეფი ინტენსიურ რეჟიმს აგჷნძორენა ოპერატიულ-ონაკვერუე დო ოგორუე ქიმინუეფს დუმაშებელიშ ოჭოფალო.

გიბჟინჷ ინფორმაციაქ, ნამჷ-და დუმაშებელს შილებე ოკუპირაფილ აფხაზეთშა ულამუდჷ გინულან. აფხაზეთიშ დე ფაქტო უშქურანჯალაშ სხუნუშ მელამოსეშ, სერგეი შამბაშ გჷნაცხადით, დუმაშებელქ, ნამუქჷთ ზუგდიდს ბანკის გიანთხჷნ, „ხურგი“ გეგნორთუ-და, სოხუმი თის ქართის გეგნოჩანს.

25 გჷმათუთას, დინოხოლენი საქვარეფიშ სამინისტრექ განცხადება გაბჟინჷ, ნამუშ მეჯინათ, დუმაშებელი იდენტიფიცირაფილი რე. მარა, უჭყაფას ვაგუბჟინუაფჷ თიშ ჯოხო დო გვარი. დსს-ქ თაშნეშე მედია მეშქაშალეფს მოუჭანჷ, „ვაგაბჟინუან ინფორმაცია დუმაშებელიშ მინუობაშ გეშა, თიშ გეშა, ნამჷ-და თენა ეცილებუ მიმალი გითოგორუას“.

26 გერგობათუთას, სპეციალურ ბრიფინგის დინოხოლენი საქვარეფიშ მინისტრიშ გამაქ ვლადიმერ ბორცვაძექ გჷმაცხადჷ, ნამჷ-და გემანთხაფალი იდენტიფიცირაფილი რე დო თიში ჯოხო დო გვარი ბადრი ესაბუა რე.

თაშნეშე ქოძირით
ტფილისიშ ბანკიშ რჩუალა

სქოლიო

კატეგორია:დუნაშებუ ზუგდიდს
კატეგორია:ბანკიშ რჩუალეფი
კატეგორია:2020 წანაშ დუნაშებუეფი